อัดคลังริดรอนสิทธิรักษาพยาบาลขรก.
สว.อัดคลัง จ้องริดรอนสิทธิรักษาพยาบาล ขรก. ด้าน "ทนุศักดิ์" ยันยกเลิกคำสั่งห้ามใช้ยานอกบัญชียาหลักแล้ว
6 พ.ย. 2555

สว.อัดคลัง จ้องริดรอนสิทธิรักษาพยาบาล ขรก. ด้าน "ทนุศักดิ์" ยันยกเลิกคำสั่งห้ามใช้ยานอกบัญชียาหลักแล้ว
การประชุมวุฒิสภา มีการตั้งกระทู้ถามด่วนเรื่อง ปัญหาคำสั่งกระทรวงการคลังที่รอนสิทธิสวัสดิการรักษาพยาบาลข้าราชการจำนวนมาก โดย นพ.เจตน์ ศิรธนานนท์ สว.สรรหา เป็นผู้ถาม โดยระบุว่า การที่กระทรวงการคลังออกคำสั่งลงวันที่ 1 ต.ค. 55 ไปยังส่วนราชการทั่วประเทศในเรื่องสวัสดิการรักษาพยาบาลข้าราชการ ทำให้มีผลกระทบต่อข้าราชการและญาติสายตรงจำนวนกว่า 5 ล้านคน ไม่ให้ใช้ยานอกบัญชียาหลักแห่งชาติ ซึ่งที่ผ่านมารัฐบาลให้เหตุผลว่าต้องการลดค่าใช้จ่ายด้านการสาธารณสุข โดยส่วนตัวเห็นว่าไม่มีความสมเหตุสมผล เพราะถ้ารัฐบาลอยากจะลดค่าใช้จ่ายจริงๆก็ควรไปลดงบประมาณในนโยบายประชานิยมแทนจะสามารถช่วยประหยัดงบประมาณได้มาก   
นพ.เจตน์ กล่าวว่า คำสั่งนี้เป็นการละเมิดสิทธิของข้าราชการ ข้าราชการบำนาญ และญาติสายตรง ให้ได้ความเดือดร้อนกว้างขวาง จึงต้องการทราบว่ารัฐบาลมีมาตรการเยียวยาอย่างไร เพราะบุคคลที่เข้ามาทำข้าราชการก็มาด้วยความหวังในการรักษาพยาบาลจากรัฐเพื่อชดเชยกับเงินที่ต่ำเมื่อเทียบกับเอกชน แต่รัฐกลับออกคำสั่งที่เหมือนเป็นการรอนสิทธิ
นายทนุศักดิ์ เล็กอุทัย รมช.คลัง กล่าวว่า เป็นความตั้งใจของกรมบัญชีกลางในการรักษาผลประโยชน์ของประเทศชาติ แต่ขณะเดียวกันเมื่อทำไปแล้วกลับเจอปัญหาดังกล่าวเราก็ได้นำกลับมาทบทวนว่าจะแก้ไขอย่างไร กระทรวงการคลังมีวัตถุประสงค์ให้บุคคลในครอบครัวตามพระราชกฤษฎีกาเงินสวัสดิการเกี่ยวกับการรักษาพยาบาล พ.ศ. 2553 ให้ได้รับการบริการสาธารณสุขที่มีมาตรฐานไม่รับยาซ้ำซ้อนและให้ใช้ยาอย่างสมเหตุสมผล อย่างไรก็ตาม กระทรวงการคลังได้ผ่อนคลายด้วยการชะลอบังคับใช้มาตรการ 1 โรงพยาบาลต่อ 1 โรคเรื้อรังเอาไว้ก่อน และการห้ามเบิกยาแก้โรคข้อเข่าเสื่อมออกไปก่อน ตามหนังสือกระทรวงการคลังด่วนที่สุดที่ กค 0422.2/ว130 ลงวันที่ 31 ต.ค. 2555 และด่วนที่สุดที่ กค 0422.2/ว129 ลงวันที่ 31 ต.ค.2555
นายทนุศักดิ์ กล่าวอีกว่า ส่วนหลักเกณฑ์เรื่องเหตุผลการใช้ยานอกบัญชียาหลักแห่งชาตินั้นกรมบัญชีกลางได้เวียนหนังสือให้สถานพยาบาลของราชการรับทราบล่วงหน้าแล้วเพื่อให้เสนอเหตุผลเกี่ยวกับการใช้ยานอกบัญชียาหลักแห่งชาติเพื่อมากำหนดเป็นหลักเกณฑ์การเบิกจ่ายต่อไป ทั้งนี้หลักเกณฑ์ดังกล่าวไม่ได้ห้ามไม่ให้เบิกยานอกบัญชียาหลักแห่งชาติแต่อย่างใดแต่ให้เป็นดุลยพินิจของแพทย์ในการสั่งใช้ยาโดยหากผู้ป่วยไม่สามารถใช้ยาในบัญชียาหลักแห่งชาติได้ก็สามารถได้ยานอกบัญชีได้อย่างเดิมแต่ต้องให้แพทย์ผู้รักษาระบุเหตุผลตามหลักเกณฑ์ด้วย
“กระทรวงการคลังไม่ได้ริดรอนสิทธิหรือทำลายขวัญและกำลังใจของข้าราชการ ซึ่งที่ผ่านมาได้เปิดรับฟังความคิดเห็นและคำท้วงติงมาตลอดเพื่อนำมาปรับปรุงให้เกิดประโยชน์สูงสุดแก่ประเทศชาติ” นายทนุศักดิ์ กล่าว